ทูนประกันจับมือเอเจ ดันลูกค้าเพิ่มล้านราย
ทูนประกันภัยดันเบี้ยตรงผ่านพันธมิตร จับมือเอเจให้ความคุ้มครองลูกค้าเพิ่ม
30 ก.ย. 2558

ทูนประกันภัยดันเบี้ยตรงผ่านพันธมิตร จับมือเอเจให้ความคุ้มครองลูกค้าเพิ่ม
นายทอม เครือโสภณ ประธานกรรมการบริหาร บริษัท ทูนประกันภัย เปิดเผยว่า ได้ร่วมมือกับบริษัท คราวน์ เทค แอดวานซ์ หรือเครื่องใช้ไฟฟ้าเอเจ เพื่อแถมประกันภัยเครื่องใช้ไฟฟ้าให้ลูกค้าที่ซื้อสินค้าเอเจ ทั้งภัยจากไฟไหม้บ้าน จากโจรกรรม และบาดเจ็บ เสียชีวิต ซึ่งเป็นกลยุทธ์หนึ่งในการเพิ่มเบี้ยผ่านช่องทางขายตรงจากพันธมิตร โดยปีหน้าคาดว่าสัดส่วนการขายตรงผ่านพันธมิตรจะเพิ่มเป็น 60% และผ่านตัวแทน 40% เทียบกับปีนี้ที่ช่องขายตรงผ่านพันธมิตรอยู่ที่ 20% และผ่านตัวแทน 80%
“เราเป็นบริษัทขนาดเล็ก การร่วมทำธุรกิจกับพันธมิตรจะทำให้ได้ฐานลูกค้าเพิ่มจำนวนมาก อย่างเอเจมีลูกค้าซื้ออย่างน้อยปีละ 1 ล้านชิ้น โดยเอเจจะจ่ายเบี้ยให้ลูกค้าในปีแรก แบบประกันกลุ่มที่ 5 ล้านบาท แต่ถ้าลูกค้าจะต่ออายุในปีที่ 2 ก็ต้องเสียค่าเบี้ยเอง เพียงปีละ 99 บาท ตรงกับกลุ่มลูกค้าระดับล่างที่เราต้องการด้วย” นายทอม กล่าว
สำหรับผลดำเนินงาน 9 เดือนที่ผ่านมา ทำเบี้ยได้ 400 ล้านบาท ทั้งปีคาดว่าจะทำเบี้ยได้ 600 ล้านบาท จากเป้า 650 ล้านบาท